Професор Владан Д. Вукчевић

Клиника за кардиологију, Универзитетски клинички центар Србије

Назив излагања: *Патофизиологија, дијагностика и лечење срчаног удара*

Сажетак излагања:

Кардиоваскуларне болести су водећи узрок смртности у Србији, а међу њима најзначајнији је акутни инфаркт миокарда (срчани удар). Узрок настанка ове болести је запушење (оклузија) једне од три артерије које хране срце (коронарне артерије) због крвног угрушка који се створи на месту атероскелротичног сужења на овој артерији. Основни механизам којим започиње стварање атеросклеротичног сужења је поремећај функције ендотелних ћелија- ћелија које облажу зид крвног суда изнутра и које су у директном контакту са крвљу. Непосредни механизам који доводи до стварања крвног угрушка је „руптура“ атеросклеротичног плака која је последица активације процеса запаљења у самом плаку. Оклузија коронарне артерије за последицу има некрозу дела срчаног мишића коју исхрањује запушени крвни суд. Отварањем запушеног крвног суда можемо да прекинемо талас некрозе срчаног мишића и поправимо прогнозу болесника.

Примарна PCI процедура (уградња стента у коронарну артерију) се данас сматра најефикаснијим начином лечења инфаркта миокарда, а ефекат лечења је утолико бољи уколико се процедура раније уради. Уколико није могуће да се угради стент унутар 90 мин од дијагнозе инфаркта, примењује се „тромболитичка терапија“, тј дају се лековим који треба да разбију тромб који је запушио кронарну артерију.